Марко Ганчев
Повишено внимание

chitanka.info

Повишено внимание — такава тревога

се даваше често в нашта страна.

Ще я опиша, доколкото мога,

защото и това беше война.

Повишено внимание — сигналът бе кратък,

а не проточен сиренен вой,

защото обикновено нейде оттатък —

зад границите ни пламваше бой.

Върху други се изсипваха удари мощни,

но да бъдем готови и по наште места.

Тогава Шекспир не беше ми казал още,

че всичкото е в готовността.

Но остана ми от ония времена строги

все пак едно непреходно познание:

ако на големите се полагат тревоги,

на малките — повишено внимание…

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.